
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Ukrajine a Rusku, najmä na uznesenia zo 17. júla 2024 o potrebe nepretržitej podpory Ukrajiny zo strany EÚ[footnoteRef:1] a z 19. septembra 2024 o pokračujúcej finančnej a vojenskej podpore Ukrajiny zo strany členských štátov EÚ[footnoteRef:2], ako aj na svoje predchádzajúce uznesenia o situácii na Kórejskom polostrove, [1:  	Ú. v. EÚ C, C/2024/6129, 22.10.2024, ELI: http://data.europa.eu/eli/C/2024/6129/oj.]  [2:  	Prijaté texty, P10_TA(2024)0012.] 

–	so zreteľom na Chartu Organizácie Spojených národov, haagske dohovory, Ženevské dohovory a ich dodatkové protokoly a Rímsky štatút Medzinárodného trestného súdu,
–	so zreteľom na Helsinský záverečný akt, Parížsku chartu pre novú Európu a Budapeštianske memorandum o bezpečnostných zárukách,
–	so zreteľom na nariadenie Európskeho parlamentu a Rady (EÚ) 2024/792 z 29. februára 2024, ktorým sa zriaďuje Nástroj pre Ukrajinu[footnoteRef:3], na nariadenie Európskeho parlamentu a Rady (EÚ) 2024/2773 z 24. októbra 2024 o zriadení Mechanizmu spolupráce v oblasti úverov pre Ukrajinu a poskytnutí výnimočnej makrofinančnej pomoci Ukrajine[footnoteRef:4] a na iné formy podpory EÚ pre Ukrajinu, [3:  	Ú. v. EÚ L, 2024/792, 29.2.2024, ELI: http://data.europa.eu/eli/reg/2024/792/oj.]  [4:  	Ú. v. EÚ L, 2024/2773, 28.10.2024, ELI: http://data.europa.eu/eli/reg/2024/2773/oj.] 

–	so zreteľom na spoločné vyhlásenie ministra zahraničných vecí Kórejskej republiky Cho Tae-yula a vysokého predstaviteľa Únie pre zahraničné veci a bezpečnostnú politiku Josepa Borrella zo 4. novembra 2024 o spolupráci medzi KĽDR a Ruskom,
–	so zreteľom na prejav ukrajinského prezidenta Volodymyra Zelenského v Európskom parlamente 19. novembra 2024 pri príležitosti 1 000 dní od rozsiahlej invázie Ruska na Ukrajinu,
–	so zreteľom na Zmluvu o nešírení jadrových zbraní a rezolúcie Bezpečnostnej rady OSN o Severnej Kórei vrátane rezolúcie Bezpečnostnej rady OSN 1718 (2006) zo 14. októbra 2006,
–	so zreteľom na vyhlásenie Severoatlantickej rady z 8. novembra 2024 o Kórejskej ľudovodemokratickej republike,
–	so zreteľom na strategické partnerstvo medzi EÚ a Kórejskou republikou z roku 2010,
–	so zreteľom na článok 136 ods. 2 a 4 rokovacieho poriadku,
A.	keďže Rusko vedie od 24. februára 2022 nezákonnú, nevyprovokovanú a neodôvodnenú útočnú vojnu proti Ukrajine, ktorá je pokračovaním činov agresie páchaných od roku 2014 vrátane nezákonnej anexie Krymu a následnej okupácie častí Doneckej, Luhanskej, Záporožskej a Chersonskej oblasti, pričom vytrvalo, neskrývane a hrubo porušuje zásady Charty OSN a medzinárodného humanitárneho práva stanovené Ženevskými dohovormi z roku 1949;
B.	keďže ruské sily systematicky a bez rozdielu útočili na obytné oblasti a civilnú infraštruktúru a spôsobili smrť tisícov ukrajinských civilistov a zničenie verejného a súkromného majetku; keďže ruské sily sú zodpovedné za nútené deportácie, zmiznutia, a to aj detí, nezákonné väznenie, mučenie, popravy civilistov, vojakov a vojnových zajatcov a teroristické činy vrátane používania sexuálneho násilia a hromadného znásilňovania ako vojnových zbraní a naďalej menia etnické zloženie okupovaných území Ukrajiny;
C.	keďže Rusko vystupňovalo letecké útoky proti Ukrajine a nasadilo značné množstvo riadených striel a dronov, ktoré sa zameriavajú na infraštruktúru na výrobu a prenos elektrickej energie v celej krajine, čo viedlo k prerušeniu dodávok elektriny a vyžiadalo si celoštátne prídelové opatrenia, ktoré vyhlásila spoločnosť Ukrenergo, hlavný ukrajinský dodávateľ elektrickej energie, s cieľom stabilizovať energetický systém;
D.	keďže EÚ a jej členské štáty stoja solidárne pri Ukrajine a zaviazali sa poskytnúť jej významnú humanitárnu, finančnú a vojenskú pomoc na obranu až do jej víťazstva a obnovy; keďže úroveň vojenskej pomoci je však naďalej nedostatočná, pokiaľ ide o kvalitu a množstvo, ako aj oneskorenie skutočných dodávok zbraní a munície na Ukrajinu po prijatí rozhodnutí o dodaní; keďže značný počet systémov, ktoré mala Ukrajina dostať v nadväznosti na rozhodnutie prijaté na samite NATO, ešte nebol dodaný;
E.	keďže viaceré tretie krajiny, najmä Irán, Severná Kórea a Bielorusko, poskytli Rusku značné dodávky zbraní a munície a Bielorusko umožnilo Rusku použiť svoje územie na útok na Ukrajinu;
F.	keďže Zmluvou o komplexnom strategickom partnerstve medzi Ruskom a Severnou Kóreou, podpísanou 18. júna 2024, sa zmluvné strany v prípade ozbrojenej agresie zaväzujú k vzájomnej vojenskej pomoci vrátane jadrovej a konvenčnej podpory, čím sa prehlbujú vojenské väzby medzi oboma krajinami; keďže týmto vývojom sa prepájajú významné bezpečnostné výzvy v Ázii aj v Európe, čím sa ďalej komplikuje globálna stabilita;
G.	keďže Severná Kórea a Rusko priamo eskalovali konflikt na Ukrajine nasadením severokórejských vojsk po boku ruských síl, čo predstavuje nebezpečné rozšírenie vojny s vážnymi dôsledkami pre regionálnu a globálnu bezpečnosť; keďže transfery zbraní zo Severnej Kórey do Ruska vrátane poskytovania munície a vojenského vybavenia predstavujú jasné porušenie sankcií Bezpečnostnej rady OSN, ktorých cieľom je zabrániť šíreniu zbraní zo Severnej Kórey;
H.	keďže ukrajinský prezident Volodymyr Zelenskyj oznámil, že v blízkosti ukrajinských hraníc už bolo rozmiestnených 11 000 severokórejských vojakov, pričom tento kontingent sa môže ďalej zvyšovať; keďže Severná Kórea výmenou za dodávky munície a vojsk dostáva od Ruska veľmi potrebné potraviny, ropu a peniaze a pravdepodobne aj pomoc pri vývoji jadrových zbraní a know-how v oblasti raketových technológií;
I.	keďže Severná Kórea stupňuje svoje hrozby, upúšťa od politiky zjednotenia a pokračuje v provokáciách v regióne, najmä prostredníctvom raketových testov a vojenských demonštrácií, čo zvyšuje riziko vojenského konfliktu a podkopáva úsilie o mierové riešenie kórejského konfliktu;
J.	keďže ruské ozbrojené sily údajne naverbovali stovky jemenských žoldnierov z húthíjskej skupiny, aby bojovali v konflikte na Ukrajine, a to prostredníctvom pochybnej obchodnej operácie, ktorá poukazuje na posilňujúce sa väzby medzi Moskvou a húthíjskou povstaleckou skupinou;
K.	keďže Irán previedol do Ruska dodávky balistických rakiet krátkeho doletu Fath-360; keďže EÚ, Francúzsko, Nemecko a Spojené kráľovstvo na to reagovali zavedením nových sankcií proti Iránu;
L.	keďže najväčším dodávateľom tovaru s dvojakým použitím a vojenského materiálu, ktorý slúži na podporu ruských vojenských kapacít a útočnej vojny proti Ukrajine, je v súčasnosti Čína; keďže EÚ má presvedčivé dôkazy o tom, že v oblasti Sin-ťiang na západe Číny sa vyrábajú ozbrojené drony pre ruskú armádu;
M.	keďže novozvolené predsedníčky Európskeho parlamentu a Komisie okamžite prisľúbili, že budú naďalej neochvejne podporovať Ukrajinu; keďže to isté sa očakáva od zvoleného prezidenta Spojených štátov amerických; keďže čokoľvek okrem víťazstva Ukrajiny by sa všeobecne vnímalo ako strategická porážka Európy aj Spojených štátov a malo by to ďalekosiahle dôsledky pre ich bezpečnosť;
N.	keďže prezident USA Joe Biden povolil Ukrajine použiť v Kurskej oblasti Ruskej federácie armádne taktické raketové systémy (ATACMS) vyrobené v USA; keďže Francúzsko a Spojené kráľovstvo poskytli Ukrajine riadené strely s plochou dráhou letu Storm Shadow/SCALP, pričom obe krajiny povolili ich použitie proti ruským cieľom; keďže Nemecko naďalej odmieta dodať riadené strely dlhého doletu Taurus na Ukrajinu;
O.	keďže podľa medzinárodného práva právo Ukrajiny na sebaobranu zahŕňa primerané vojenské operácie presahujúce jej vlastné územie; keďže po nedávnom zrušení obmedzení zo strany darcovských krajín Ukrajina údajne použila darované systémy zbraní dlhého doletu proti vojenským cieľom na ruskom území;
P.	keďže Rusko 21. novembra 2024 zaútočilo na ukrajinské mesto Dnipro balistickou raketou stredného doletu;
Q.	keďže EÚ od februára 2022 prijala 14 balíkov sankcií, ktorých hlavným cieľom je čo najviac obmedziť schopnosť Kremľa financovať vojnu, ktorú rozpútal; keďže tieto sankcie sa stanovujú vždy na obdobie šiestich mesiacov; keďže návrh na predĺženie trvania sankcií na tri roky nebol schválený; keďže tento návrh zablokovala maďarská vláda svojím vetom, čo bráni bezpečnej, dlhodobejšej stabilite a podpore tejto úverovej štruktúry;
R.	keďže celková vojenská podpora EÚ Ukrajine – poskytovaná prostredníctvom Európskeho mierového nástroja (EPF) a priamo členskými štátmi – predstavuje približne 43,5 miliardy EUR; keďže EÚ v auguste 2024 zmobilizovala prostredníctvom EPF na účely ďalšej vojenskej pomoci Ukrajine len prvú tranžu – 1,4 miliardy EUR – z neočakávaných ziskov zo zmrazených aktív Centrálnej banky Ruska;
S.	keďže EÚ spolu s krajinami G7 prijala Mechanizmus spolupráce v oblasti úverov pre Ukrajinu, ktorý využíva neočakávané zisky zo zmrazených ruských aktív na splácanie úverov, ktoré EÚ poskytuje Ukrajine; keďže na finančnú podporu Ukrajiny sa zatiaľ nepoužívajú priamo tieto zmrazené aktíva, ale len neočakávané zisky z nich; keďže EÚ poskytne v rámci Mechanizmu spolupráce v oblasti úverov pre Ukrajinu novú makrofinančnú pomoc vo výške do 35 miliárd EUR;
T.	keďže maďarská vláda blokuje novovytvorený Fond pomoci pre Ukrajinu vo výške 5 miliárd EUR, ktorý bol zriadený v marci 2024 v rámci EPF, ako aj ôsmu tranžu náhrad z EPF pre členské štáty, ktoré poskytujú vojenskú pomoc Ukrajine už takmer dva roky; keďže maďarský premiér a minister zahraničných vecí cestovali do Moskvy, aby nadviazali kontakt s agresorským štátom;
U.	keďže prezident Volodymyr Zelenskyj vo svojom prejave vo Verchovnej rade 19. novembra 2024 predstavil plán vnútornej odolnosti Ukrajiny, ktorý obsahuje 10 kľúčových bodov: jednota, front, zbrojenie, peniaze, energia, bezpečnosť, komunity, ľudský kapitál, kultúrna zvrchovanosť a politika hrdinov; keďže prezident Zelenskyj v septembri 2022 predstavil mierový plán Ukrajiny, v ktorom uviedol 10 požiadaviek na spravodlivý mier pre Ukrajinu a na obnovenie poriadku založeného na pravidlách;
1.	opätovne odsudzuje útočnú vojnu Ruska proti Ukrajine, ktorá trvá už viac ako 1 000 dní, pričom sa nezohľadňuje agresia, ktorá sa začala už v roku 2014, ako aj zapojenie tretích krajín do tejto vojny a ich súvisiacu podporu; žiada, aby Rusko okamžite zastavilo všetky vojenské aktivity na Ukrajine, bezpodmienečne stiahlo všetky sily a vojenskú techniku z celého medzinárodne uznaného územia Ukrajiny, prepustilo ukrajinských vojnových zajatcov a nezákonne zadržiavaných ukrajinských civilistov, vrátilo unesené ukrajinské deti a nahradilo Ukrajine škody spôsobené jej ľudu, ako aj škody na pôde, prírode a infraštruktúre;
2.	ďalej odsudzuje pokračujúcu eskaláciu útočnej vojny zo strany Ruska, najmä bombardovanie civilného obyvateľstva a kritickej infraštruktúry, obrátenie sa na Severnú Kóreu s cieľom získať od nej vojenské jednotky na boj proti ukrajinskej armáde a testovanie nových balistických rakiet na Ukrajine; domnieva sa, že tieto nedávne eskalačné kroky predstavujú novú fázu vojny a nové riziko pre bezpečnosť Európy ako celku; vyzýva EÚ, jej členské štáty a ostatných partnerov Ukrajiny, aby na to primerane reagovali;
3.	pripomína, že žiadne jadrové hrozby Ruska neodradia EÚ od poskytovania ďalšej pomoci Ukrajine na jej sebaobranu; naliehavo vyzýva všetky štáty, aby nepripustili normalizáciu jadrového zastrašovania;
4.	vyjadruje plnú solidaritu s ukrajinským ľuďom; opakuje neochvejný záväzok EÚ voči zvrchovanosti, nezávislosti a územnej celistvosti Ukrajiny v rámci jej medzinárodne uznaných hraníc a zdôrazňuje potrebu posilniť a urýchliť solidaritu EÚ pri poskytovaní politickej, vojenskej, humanitárnej, hospodárskej a finančnej podpory Ukrajine až do jej víťazstva s cieľom ukončiť útočnú vojnu Ruska a umožniť oslobodenie ukrajinského ľudu; opakuje, že Ukrajina má ako obeť agresie v súlade s článkom 51 Charty OSN legitímne právo na sebaobranu; opätovne potvrdzuje záväzok EÚ dosiahnuť na Ukrajine spravodlivý a trvalý mier založený na jej zvrchovanosti a územnej celistvosti a podporuje mierový plán Ukrajiny ako rámec pre medzinárodnú angažovanosť;
5.	vyzýva EÚ a jej členské štáty, aby aktívne pracovali na zachovaní a dosiahnutí čo najširšej medzinárodnej podpory pre Ukrajinu a hľadaní mierového riešenia vojny, ktoré musí byť založené na plnom rešpektovaní nezávislosti, zvrchovanosti a územnej celistvosti Ukrajiny, zásadách medzinárodného práva, zodpovednosti za vojnové zločiny a zločin agresie spáchaný Ruskom a na ruských reparáciách a iných platbách za obrovské hmotné aj nehmotné škody spôsobené na Ukrajine; trvá na tom, že žiadne rokovania o Ukrajine sa nemôžu uskutočniť bez Ukrajiny; vyzýva, aby sa EÚ a členské štáty zapojili do vykonávania mierového plánu Ukrajiny a vytvorili podmienky potrebné na usporiadanie druhého samitu o mieri, pričom zapoja aj krajiny globálneho Juhu; je presvedčený, že EÚ a jej členské štáty sa musia podieľať na vytváraní budúcich spoľahlivých bezpečnostných záruk Ukrajiny založených na mierovom pláne a pláne víťazstva Ukrajiny s jasnou stratégiou, konkrétnymi cieľmi a konkrétnym postupom; vyjadruje poľutovanie nad nedávnym telefonickým rozhovorom nemeckého kancelára s Vladimirom Putinom;
6.	odsudzuje Irán, Bielorusko a Severnú Kóreu za ich vojenskú podporu Rusku, a najmä akúkoľvek vojenskú podporu Severnej Kórey Rusku, ktorá konflikt ešte väčšmi prehlbuje; opakovane zdôrazňuje, že útočná vojna Ruska proti Ukrajine, ako aj účasť Severnej Kórey vo vojne a jej jadrový a raketový program predstavujú vážne hrozby pre medzinárodný poriadok založený na pravidlách; odsudzuje podpísanie a nedávnu ratifikáciu Zmluvy o komplexnom strategickom partnerstve medzi Ruskom a Severnou Kóreou, režimom, proti ktorému OSN zaviedla najkomplexnejší sankčný režim; vyzýva Severnú Kóreu, aby stiahla svoje vojská a ukončila vojenskú spoluprácu s Ruskom; vyzýva Rusko, aby ukončilo všetky formy vojenskej a technologickej spolupráce so Severnou Kóreou a aby dodržiavalo svoje záväzky vyplývajúce zo Zmluvy o nešírení jadrových zbraní a z viacerých rezolúcií Bezpečnostnej rady OSN; varuje pred vážnymi dôsledkami tohto vojenského partnerstva, ktoré môže inšpirovať ďalšie autokratické režimy, aby sa aktívne zapojili do vojenských konfliktov;
7.	čo najdôraznejšie odsudzuje dodávky tovaru s dvojakým použitím a vojenského materiálu do Ruska z Číny; pripomína Číne, že ako stály člen Bezpečnostnej rady OSN je povinná brániť medzinárodný poriadok založený na pravidlách, a preto vyzýva Peking, aby ukončil akúkoľvek vojenskú pomoc, ako aj pomoc v podobe tovaru s dvojakým použitím pre Rusko, ktoré vedie útočnú vojnu proti Ukrajine; zdôrazňuje, že ak Čína odmietne v tejto otázke zmeniť kurz, môže to vážne ovplyvniť dvojstranné vzťahy medzi EÚ a Čínou; zdôrazňuje významný vplyv Číny na Severnú Kóreu a Rusko a naliehavo vyzýva Čínu, aby pomohla znížiť napätie a zabrániť ďalšej eskalácii nepriateľských akcií; vyjadruje hlboké znepokojenie nad tým, ako závislosť Európy od Číny vplýva na vierohodnosť schopnosti členských štátov chrániť svoju národnú bezpečnosť a bezpečnosť EÚ ako celku;
8.	naliehavo vyzýva medzinárodné spoločenstvo, aby prijalo rýchle a rozhodné opatrenia na riešenie tejto alarmujúcej eskalácie; vyzýva na posilnenie medzinárodnej spolupráce s cieľom zabrániť zásielkam zbraní zo Severnej Kórey do Ruska, čo zahŕňa posilnené mechanizmy monitorovania a presadzovania v rámci OSN a prostredníctvom multilaterálnych aliancií; naliehavo vyzýva EÚ, aby prijala rozhodné opatrenia na zavedenie sankcií voči osobám a subjektom v Severnej Kórei, ktoré sú zapojené do transferov zbraní a vojenských jednotiek, ako aj voči sprostredkovateľom uľahčujúcim tieto transakcie; víta úsilie medzinárodného spoločenstva zakročiť proti nedovolenému obchodovaniu so zbraňami v Severnej Kórei a zdôrazňuje potrebu trvalého tlaku na Pchjongjang, aby zastavil svoju destabilizujúcu činnosť; vyzýva všetky členské štáty EÚ a OSN, aby vyvinuli maximálne úsilie na zabezpečenie vykonávania všetkých rezolúcií Bezpečnostnej rady OSN týkajúcich sa Severnej Kórey a aby aktívne blokovali všetky kanály, ktorými Severná Kórea môže získať finančné prostriedky, materiály alebo poznatky pre svoje nezákonné zbrojné programy;
9.	naliehavo vyzýva členské štáty, aby ďalej rozšírili a posilnili sankčný režim voči Severnej Kórei, Bielorusku a Iránu vzhľadom na ich vojenskú podporu útočnej vojny Ruska proti Ukrajine a aby do sankčného zoznamu EÚ doplnili všetky hlavné čínske subjekty a jednotlivcov, ktorí priamo podporujú útočnú vojnu Ruska proti Ukrajine a obranný a bezpečnostný sektor Ruska;
10.	vyjadruje hlboké znepokojenie nad možnosťou akéhokoľvek transferu jadrovej technológie alebo technológie balistických rakiet do Severnej Kórey, čo by oslabilo medzinárodné úsilie o nešírenie zbraní a predstavovalo vážnu hrozbu pre mier a stabilitu na Kórejskom polostrove a na celom svete; vyzýva EÚ a jej členské štáty, aby v spolupráci s partnermi zo skupín G7 a G20 vytvorili a podporovali mechanizmus, ktorý by bol alternatívou skupiny expertov OSN, s cieľom zabezpečiť účinné monitorovanie a presadzovanie sankcií voči Severnej Kórei;
11.	vyjadruje hlboké znepokojenie nad pretrvávajúcim a závažným porušovaním ľudských práv v Severnej Kórei, kde represívne politiky režimu a systematické zanedbávanie základných potrieb viedli k rozsiahlemu utrpeniu obyvateľov; odsudzuje presmerovanie zdrojov na vojenské činnosti a vonkajšie konflikty vrátane podpory ruskej útočnej vojny, a to na úkor riešenia naliehavých humanitárnych potrieb v Severnej Kórei; vyzýva EÚ a medzinárodných partnerov, aby zintenzívnili úsilie o to, aby bol severokórejský režim vzatý na zodpovednosť za porušovanie ľudských práv; naliehavo vyzýva na zvýšenú podporu organizácií občianskej spoločnosti a obhajcov ľudských práv, ktorí sa snažia dokumentovať prípady zneužívania a poskytovať pomoc severokórejským občanom; naliehavo vyzýva čínsku vládu, aby ukončila praktiky vyhostenia alebo vrátenia a poskytla severokórejským utečencom prístup k medzinárodnej ochrane; vyzýva Severnú Kóreu, aby orgánom OSN pre ľudské práva umožnila prístup do krajiny, aby posúdili situáciu v oblasti ľudských práv, nedobrovoľné zmiznutia a podmienky zadržiavaných osôb a vrátených utečencov vrátane prípadov Kim Čchol-oka a juhokórejských misionárov Kim Džung-uka, Kim Kuk-kia a Čchoja Čchun-gila;
12.	zdôrazňuje potrebu komplexnej stratégie EÚ na riešenie širších dôsledkov autoritárskych aliancií, najmä medzi Ruskom, Severnou Kóreou, Bieloruskom, Iránom, Čínou a inými štátmi, ktoré oslabujú medzinárodný poriadok založený na pravidlách; žiada EÚ a jej členské štáty, aby vyvíjali aktívne úsilie o podporu celosvetového režimu nešírenia jadrových zbraní, a požaduje užšiu spoluprácu s medzinárodnými partnermi s cieľom znížiť napätie v indicko-tichomorskom regióne;
13.	žiada EÚ a jej členské štáty, aby ďalej posilnili svoju vojenskú podporu Ukrajine, a to aj poskytovaním lietadiel, rakiet dlhého doletu vrátane rakiet Taurus, moderných systémov protivzdušnej obrany vrátane Patriotov a SAMP/T a munície, ako aj prenosných systémov protivzdušnej obrany MANPADS, delostreleckého vybavenia a výcvikových programov pre ukrajinské sily, a vyzýva na urýchlené dodanie prisľúbeného vybavenia, aby sa uspokojili naliehavé potreby Ukrajiny; opakuje svoje stanovisko, že všetky členské štáty EÚ a spojenci NATO by sa mali spoločne a jednotlivo zaviazať k vojenskej podpore Ukrajiny v hodnote najmenej 0,25 % svojho HDP ročne; víta podpísanie spoločných bezpečnostných záväzkov medzi EÚ a Ukrajinou a vyzýva Komisiu a členské štáty, aby urýchlene konali s cieľom účinne plniť prijaté záväzky; vyzýva Komisiu a Radu, aby uprednostnili úplné sfunkčnenie európskych vesmírnych komunikačných spôsobilostí IRIS2 a čo najskôr poskytli Ukrajine (a Taiwanu) prístup k nim;
14.	vyzýva Radu, aby rozšírila svoje sankcie voči Rusku; požaduje ďalšie sankcie voči sektorom, ktoré majú pre Rusko osobitný hospodársky význam (metalurgický, jadrový, chemický, poľnohospodársky a bankový sektor) a voči ruským surovinám, ako je hliník, oceľové výrobky, urán, titán a nikel, úplné embargo na dovoz ruských fosílnych palív a skvapalneného zemného plynu (LNG) do EÚ a ďalšie zníženie cenového stropu na ruské ropné výrobky v koordinácii s partnermi skupiny G7 s cieľom zastaviť prispievanie k financovaniu protiprávnej útočnej vojny Ruska; požaduje prísnejšie a cielenejšie sankcie voči ruskej tieňovej flotile; zdôrazňuje, že je potrebné ukončiť akúkoľvek spoluprácu s Ruskom v oblasti jadrovej energie; zdôrazňuje, že Rusko prechádza od závislosti na vývoze plynu  na hnojivá vyrobené zo zemného plynu, ktoré preň predstavujú dôležitý zdroj príjmov a devíz, priamo poháňajú jeho vojnovú mašinériu a zároveň ohrozujú hospodárstva EÚ a potravinovú bezpečnosť; vyzýva EÚ, aby túto výzvu riadne a urýchlene riešila prostredníctvom ráznych a rozhodných opatrení, keďže závislosť EÚ od ruských hnojív rastie alarmujúcou rýchlosťou; 
15.	vyzýva najmä tie členské štáty, ktoré neplnia svoje vlastné záväzky týkajúce sa výroby obranných výrobkov a priamej podpory príslušných výrobných kapacít, aby sa zapojili do spoločných podnikov s Ukrajinou alebo priamo zadávali objednávky na Ukrajine; vyzýva členské štáty, aby podľa vzoru Dánska urýchlili priame investície do zvyšovania vojensko-priemyselných kapacít Ukrajiny;  vyzýva EÚ, aby tento model zahrnula do Fondu pomoci pre Ukrajinu;
16.	vyzýva inštitúcie EÚ a členské štáty, aby aktívne prispievali k zachovaniu jednoty, pokiaľ ide o sankcie, a aby urýchlene pokračovali v prijímaní 15. balíka sankcií; naliehavo vyzýva členské štáty, aby aktívne vyvíjali tlak na maďarskú vládu, aby ukončila svoju nezodpovednú blokádu Európskeho mierového nástroja (EPF) – vrátane novovytvoreného Fondu pomoci pre Ukrajinu –, ktorá zabránila uvoľneniu 6,6 miliardy EUR v čiastočných úhradách členským štátom poskytujúcim vojenskú podporu Ukrajine; zdôrazňuje, že ak bude EPF zablokovaný až do budúceho zasadnutia Európskej rady, musí sa bezodkladne stanoviť nový formát, ktorý bude zahŕňať len tie členské štáty, ktoré sú ochotné a schopné poskytnúť Ukrajine vojenskú pomoc, alebo sa musia vrátiť vnútroštátne príspevky, aby sa nenarušilo bezproblémové financovanie dvojstrannej pomoci;
17.	naliehavo vyzýva Radu a členské štáty, aby sa systematicky zaoberali otázkou obchádzania sankcií spoločnosťami a jednotlivcami so sídlom v EÚ, tretími stranami a štátmi mimo EÚ a aby prijali a prísne uplatňovali reštriktívne opatrenia voči všetkým subjektom, ktoré uľahčujú obchádzanie sankcií a poskytujú ruskému vojenskému komplexu vojenské technológie a vybavenie a technológie a vybavenie dvojakého použitia, a aby zabezpečili, že sa nebudú využívať žiadne medzery na dodávanie zbraní alebo zdrojov do Ruska; považuje za nevyhnutné sprísniť kontroly vývozu a údržby vyspelých technologických zariadení vyrobených v EÚ a posilniť opatrenia na presadzovanie práva a spoluprácu s cieľom zabrániť obchádzaniu sankcií; vyzýva, aby sa urýchlene zintenzívnilo preskúmanie obchodu členských štátov EÚ so stredoázijskými krajinami, ako aj s Tureckom a Azerbajdžanom, pretože sa zjavne využívajú na obchádzanie sankcií EÚ;
18.	opätovne vyzýva EÚ a jej členské štáty, aby prehodnotili súčasné trvanie sankcií uvalených na Rusko a predĺžili ich platnosť zo súčasných šiestich mesiacov na stabilnejšie a strategickejšie obdobie troch rokov; konštatuje, že takýmto opatrením by sa posilnila konzistentnosť a predvídateľnosť zahraničnopolitického postoja EÚ a ochránilo by ju to pred zneužívaním pravidla jednomyseľného schvaľovania, posilnil by sa vplyv sankcií a vyslal by sa jasný signál o záväzku presadzovať medzinárodné právo a podporovať európsku bezpečnosť, pričom by sa zároveň znížilo administratívne zaťaženie spojené s častým predlžovaním platnosti sankcií;
19.	víta rozhodnutie prezidenta USA Joea Bidena povoliť Ukrajine použiť moderné raketové systémy na vojenské ciele na ruskom území a zdôrazňuje, že toto povolenie je aktom rešpektovania legitímneho práva Ukrajiny na sebaobranu podľa článku 51 Charty OSN; vyzýva EÚ a jej členské štáty, aby prijali podobné opatrenia a odstránili obmedzenia týkajúce sa používania vojenských systémov na legitímne obranné operácie za hranicami Ukrajiny s cieľom zabrániť ďalšej ruskej agresii;
20.	vyzýva EÚ a jej členské štáty, aby nadviazali styky s nastupujúcou administratívou vo Washingtone s cieľom posilniť vzájomne prospešnú transatlantickú spoluprácu, pričom vyzdvihnú spoločný strategický záujem podporovať Ukrajinu a zdôraznia, že Rusko a jeho spojenci predstavujú nielen hrozbu pre európsku stabilitu, ale aj významné nebezpečenstvo pre svetovú bezpečnosť a medzinárodný poriadok založený na pravidlách; očakáva, že nadchádzajúca Trumpova administratíva bude naďalej podporovať Ukrajinu a zostane pevná vo svojom záväzku voči NATO, a medzitým naliehavo vyzýva EÚ a jej členské štáty, aby premenili slová na skutky a vytvorili skutočnú obrannú úniu, tiež ako európsky pilier NATO, počnúc posilnením jej obranných kapacít;
21.	vyzýva na vyvodenie zodpovednosti za vojnové zločiny a porušovanie medzinárodného práva zo strany Ruska a jeho spojencov vrátane Severnej Kórey, a to prostredníctvom posilnenej spolupráce s Medzinárodným trestným súdom a inými súdnymi orgánmi; vyzýva EÚ a medzinárodných partnerov, aby zintenzívnili úsilie o vyvodenie zodpovednosti voči všetkým páchateľom;
22.	vyzýva Komisiu, aby navrhla ďalšie opatrenia na podporu ukrajinského hospodárstva poskytnutím ďalšej finančnej podpory a uľahčením investičných príležitostí; víta dohodu s Radou o makrofinančnej pomoci pre Ukrajinu vo výške až 35 miliárd EUR s využitím zmrazených ruských aktív, ako aj nového Mechanizmu spolupráce v oblasti úverov pre Ukrajinu; vyzýva na urýchlené zavedenie oboch nástrojov, aby Ukrajina mohla čo najskôr využiť tieto nové možnosti financovania;
23.	opätovne vyzýva EÚ a jej členské štáty, aby podnikli zásadnejšie kroky na nastolenie kreatívnych riešení v rámci riadneho právneho režimu, ktoré by umožnili konfiškáciu ruského štátneho majetku zmrazeného EÚ a jeho využitie na riešenie rôznych dôsledkov ruskej útočnej vojny proti Ukrajine vrátane zabránenia ďalšiemu ničeniu a stratám na životoch a vrátane obnovy krajiny a odškodnenia obetí ruskej agresie; zdôrazňuje, že akékoľvek budúce nároky Ruska na tento majetok sa môžu uspokojiť až po celkovom zvážení nesplatených reparácií splatných Ukrajine; zdôrazňuje význam Nástroja pre Ukrajinu ako mechanizmu dlhodobej finančnej podpory, rekonštrukcie a obnovy a naliehavo vyzýva na jeho rýchle a účinné vykonávanie; vyzýva Komisiu, aby na základe skúseností s Nástrojom pre Ukrajinu navrhla dlhodobú finančnú pomoc na obnovu Ukrajiny po roku 2027;
24.	zdôrazňuje potrebu vytvoriť stabilnejší a predvídateľnejší rámec pre obchodné vzťahy medzi EÚ a Ukrajinou; v tejto súvislosti vyzýva Komisiu, aby zrýchlila konzultácie s Ukrajinou podľa článku 29 dohody o pridružení, a naliehavo vyzýva obidve strany, aby sa dohodli na čo najambicióznejšej úrovni liberalizácie; vyzýva Komisiu, aby do revízie prehĺbenej a komplexnej zóny voľného obchodu (DCFTA) úzko zapojila Európsky parlament; berie na vedomie obmedzenia dovozu agropotravinárskych výrobkov z Ukrajiny, ktoré jednostranne zaviedlo niekoľko členských štátov a ktoré sa dotýkajú výlučnej právomoci EÚ v oblasti obchodu v rámci spoločnej obchodnej politiky a záväzkov EÚ vyplývajúcich z DCFTA s Ukrajinou; vyzýva Komisiu, aby po konzultácii s Ukrajinou a príslušnými členskými štátmi našla európske riešenia možných narušení trhu spôsobených zvýšeným prílevom ukrajinských agropotravinárskych výrobkov;
25.	vyzýva vzhľadom na nadchádzajúce drsné zimné mesiace na výrazné posilnenie humanitárnej pomoci EÚ s cieľom riešiť hrozivú situáciu spôsobenú systematickými útokmi Ruska na civilnú infraštruktúru, najmä energetickú, v dôsledku ktorých zostali milióny Ukrajincov bez základných služieb; oceňuje prácu mnohých ukrajinských a iných organizácií občianskej spoločnosti pri pomoci rodinám unesených ukrajinských detí, vojnových zajatcov a nezákonne zadržiavaných ukrajinských civilistov a ich neúnavné úsilie o návrat ich blízkych domov; vyzýva EÚ, jej členské štáty a medzinárodné spoločenstvo, aby podporili ich aktivity a prostredníctvom všetkých dostupných medzinárodných fór vyvíjali na Rusko tlak, aby vrátilo unesené ukrajinské deti, ukrajinských vojnových zajatcov a nezákonne zadržiavaných ukrajinských civilistov;
26.	odsudzuje úmyselné zabíjanie ukrajinských vojnových zajatcov a zlé zaobchádzanie s nimi zo strany Ruska a vyzýva Rusko, aby dodržiavalo svoje medzinárodné záväzky, najmä Ženevský dohovor, a aby umožnilo medzinárodným organizáciám, ako je Medzinárodný výbor Červeného kríža, navštíviť vojnových zajatcov a posúdiť ich zdravotný stav; vyzýva EÚ, jej členské štáty a medzinárodné spoločenstvo, najmä OSN, aby preskúmali a prispôsobili medzinárodné dohovory a činnosť príslušných medzinárodných organizácií dnešnej realite tak, aby umožnili lepšie reagovať na potreby vojnových zajatcov;
27.	so znepokojením konštatuje, že Rusko aktívne verbuje osoby zo vzdialených regiónov vrátane Afriky, Blízkeho východu a Latinskej Ameriky, pričom využíva podvodné triky alebo nátlak, aby ich vyslalo bojovať do vojny proti obyvateľom Ukrajiny; vyzýva OSN, Africkú úniu a krajiny, na ktorých obyvateľstvo sa Moskva zameriava, aby prijali aktívne opatrenia proti tomuto náboru;
28.	opätovne vyzdvihuje konštruktívnu úlohu Južnej Kórey v medzinárodnom poriadku založenom na pravidlách vrátane jej neochvejného záväzku voči Ukrajine; vyzýva EÚ a jej členské štáty, aby viedli dialóg s Južnou Kóreou a snažili sa zmeniť jej postoj k vyzbrojovaniu Ukrajiny s cieľom poskytnúť významné vojenské zdroje na podporu ukrajinských obranných operácií; víta vôbec prvý strategický dialóg medzi EÚ a Južnou Kóreou, ktorý sa konal 4. novembra 2024 v Soule, a následný vznik bezpečnostného a obranného partnerstva medzi EÚ a Južnou Kóreou; podporuje prehĺbenie vzťahov EÚ s Južnou Kóreou a posilnenie bilaterálnej spolupráce v oblasti bezpečnosti a obrany; vyzýva EÚ a jej členské štáty, aby v spolupráci s Ukrajinou a Južnou Kóreou podporovali možnú dezerciu príslušníkov Kórejskej ľudovej armády a aby na ňu boli pripravení; vyzýva EÚ a jej členské štáty, aby prehĺbili spoluprácu s Južnou Kóreou v oblasti budúcnosti Ukrajiny a zamerali sa na jej ašpirácie na členstvo v EÚ, bezpečnostné záruky a spravodlivú a obnovu krajiny; vyzýva na užšiu spoluprácu s ďalšími podobne zmýšľajúcimi partnermi, najmä s Japonskom, Austráliou a Taiwanom, a zdôrazňuje potrebu intenzívnejšieho dialógu v indicko-tichomorskom regióne;
29.	vyzýva EÚ a jej členské štáty, aby naďalej poskytovali podporu ruskej demokratickej opozícii, zabezpečovali jej ochranu a povzbudzovali ju v boji proti Putinovmu režimu, najmä proti militaristickým, šovinistickým a imperialistickým náladám v ruskej spoločnosti, a aby dôrazne vyjadrovali podporu Ukrajine a aktívne sa o túto podporu usilovali;
30.	odsudzuje nedávne činy v Baltskom mori, v dôsledku ktorých bola poškodená európska kritická infraštruktúra; zdôrazňuje, že je naliehavo potrebné vyšetriť tieto závažné incidenty a zverejniť informácie o páchateľoch a ich zámeroch; zdôrazňuje, že viacerí predstavitelia európskych vlád sa domnievajú, že tento najnovší incident predstavuje závažný čin sabotáže; vyzýva podpredsedu Komisie/vysokého predstaviteľa Únie pre zahraničné veci a bezpečnostnú politiku a členské štáty, aby reagovali primeranými opatreniami voči všetkým zodpovedným štátnym alebo neštátnym subjektom, ak sa preukáže ich zapojenie;
31.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, vládam a parlamentom členských štátov, prezidentovi, vláde a Verchovnej rade Ukrajiny, ruskej vláde, vládam Južnej Kórey a Severnej Kórey a ďalším príslušným vládam a Organizácii Spojených národov.

